**Isten hozott!**

Az előtted lévő imasétán a mi drága Megváltónk, Jézus Krisztus hét utolsó, kereszten mondott szava alapján fogsz tudni elcsendesedni, gondolkozni és imádkozni – Jézust imádni. Egy emberről sokat elárul, mit mond a halála előtti utolsó pillanatokban. Jézus minden szavából a szeretet és az Isten iránti engedelmesség sugárzik – annak ellenére, hogy halálát hazugság, irigység és kegyetlen, gyilkos indulatok okozták. Imádkozom azért, hogy az előtted lévő imasétán nyitott, Istenre figyelő szívvel tudj végigmenni, Jézus szavai és a kérdések megérintsék a szívedet, és általuk még inkább tudd szeretni és dicsőíteni őt.

**Első állomás**

*„Atyám, bocsáss meg nekik, mert nem tudják, mit cselekszenek!” (Lk 23,34)*

Egészen más ez a mondat, mint azoknak az utolsó szavai, akik haraggal a szívükben, bosszút lihegve halnak meg.

Jézus nem átkozódik, hanem könyörög.

Azokért, akik őt odaszegezték, a ruháján osztozkodtak, szavaikkal gúnyolták és sértegették őt.

Neked kinek kell ma Jézus kérésére megbocsátanod?

Csodáld Jézust, aki a kereszten is képes volt másokért könyörögni, és imádkozz hozzá, hogy segítsen megbocsátani!

Fogj egy kavicsot, könyörögj az illetőért, és tedd oda a kereszt tövéhez!

**Második állomás**

*„Bizony mondom neked, ma velem leszel a paradicsomban.” (Lk 23,43)*

Örök életünk, üdvösségünk egyedül Isten kegyelméből lehet.

A Jézus jobb oldalán keresztre feszített bűnöző semmit sem tett érte.

Mégis, amikor alázattal Jézushoz fordult, ezt a választ kapta tőle: „Még ma velem leszel a paradicsomban.”

Neked van már örök életed? Ha még nincs, ma is lehet!

Ha egy bűnöző az utolsó perceiben bocsánatot nyerhetett, Isten kegyelme a tied is lehet!

Vegyél egy papírt, és írd rá a saját bűneidet, amelyek nyomják a szívedet!

Kérj bocsánatot értük Jézustól, majd tűzd fel a keresztfa alsó felére!

**Harmadik állomás**

**„***Asszony, íme, a te fiad!” „Íme, a te anyád!” (Jn 19,26–27)*

Egy olyan korban, ahol a férfiak voltak az egyedüli családfenntartók,

bizony nagyon nehéz helyzetbe került az a nő, akinek férje és a fia is meghalt.

A kereszten függő Jézus halála előtt még gondoskodott édesanyjáról:

szeretett tanítványára, Jánosra bízta őt.

Gondolj most a szüleidre! Idézd fel magad előtt az arcukat!

Vajon milyen gondokkal, nehézségekkel küzdhetnek?

Gyújts meg egy mécsest, tedd oda a kereszt alá, és imádkozz értük!

**Negyedik állomás**

*„Én Istenem, én Istenem, miért hagytál el engem?” (Mk 15,34)*

Tetted már fel ezt a kérdést életed szenvedései közepette?

Tudod, az az igazság, hogy Istennek bűneink miatt valamennyiünket lett volna oka elhagyni, egyedül Fiát, a bűntelen Jézust nem. Ő viszont irántunk való forró szeretetéből úgy döntött, hogy egyedül Fiát, a bűntelen Jézust hagyja el a mi bűneink büntetéseként, hogy minket soha ne kelljen elhagynia.

Milyen fájdalom, nehézség van most az életedben?

Írd fel egy papírra, és vidd Isten elé imádságban!

**Ötödik állomás**

*„Szomjazom.” (Jn 19,28)*

Jézus szomjúsága a korbácsolás meg a keresztre szögelés nyomán fellépő tetemes vérveszteség és sebláz miatt emberileg teljesen érthető. Ő elsősorban mégis azért mondta ezt, mert Isten az Ószövetségben előre megjövendölte, hogy ezt kell mondania. Nincs az az emberi mélység vagy gonoszság, ahol Isten akarata ne jutna érvényre.

Nézz újra az előző papírra!

Lehet, hogy Istennek ezzel is célja van az életedben?

Kérdezd meg tőle, mi az, majd tedd a papírt a kereszt alá!

**Hatodik állomás**

*„Elvégeztetett!” (Jn 19,30)*

Láttad a Ryan közlegény megmentése című filmet? Miután az alakulatból többen is életüket adták, hogy megmentsék Ryant, a haldokló kapitány így szólt hozzá: „Ugye megszolgálod ezt? Ugye megszolgálod?” Jézus Krisztus ezzel szemben azt mondja: „Elvégeztetett.” Bűnbocsánatod, örök életed, üdvösséged készen van. Nem tudod megszolgálni, nem tudod megfizetni, nem tudod kiérdemelni. Nem is kell, mert Jézus mindent megtett helyetted.

Nézz rá újra azokra a bűnökre, amiket korábban odatűztél a keresztre!

Jézus halálával ezekért is eleget tett. Elvégeztetett – bűnöd meg van bocsátva.

Tépd darabokra a papírt!

Ha akarsz, ezután írj egy rövid hálaimát, imádkozd el, és ragaszd a kereszt felső részéhez!

**Hetedik állomás**

*„Atyám, a te kezedbe teszem le az én lelkemet!” (Lk 23,46)*

Vespasianus császár halálos betegsége kezdetén így kiáltott fel: „Azt hiszem, isten lesz belőlem!” Mennyire más Jézus hozzáállása! Ő nem tréfálkozik, nem a saját nagyságával van eltelve, hanem alázattal beleteszi magát szerető mennyei Atyja kezeibe.

Ha kiformálódott a szívedben, mondd el te is szerető mennyei Atyádnak, hogy kezébe teszed az életed,

mert tudod, hogy ott van a legjobb helyen.

Mit jelent ez most a te életedben? Van-e valami, amit oda kell adnod neki?

Vegyél egy kavicsot, és miközben imádkozol, tedd oda a kereszthez!

**Végezetül…**

Utolsó szavainknál igazán azt mondja a szánk, amivel szívünk és életünk tele volt. Az elmúlt percekben te is láthattad és olvashattad Jézus utolsó szavait, melyek szenvedése és megaláztatása ellenére csordultig voltak mindenki iránti szeretettel és alázattal. Ha végiggondolod, magad is beláthatod, hogy ezeket senki más nem lehetett képes kimondani, egyedül Isten Fia.

Jézus Krisztus nemcsak meghalt, hanem fel is támadt. Ma is él. A te életedben is jelen van.

Vegyél egyet ezekből az ajándékokból, és tedd a táskádba, pénztárcádba, zsebedbe,

hogy mindig emlékeztessen Jézus jelenlétére!